Brussel 1.7.2004 KUMM(2004) 449 finali 2004/0134 (AVC) Proposta għal DEĊIŻJONI TAL-KUNSILL dwar il-pożizzjoni tal-Komunità Ewropea fir-rigward ta’ l-abbozz tar-Regolament tal-Kummissjoni Ekonomika tan-Nazzjonijiet Uniti għall-Ewropa dwar id-dispożizzjonijiet uniformi li għandhom x’jaqsmu ma’ l-approvazzjoni ta’ vetturi rigward il-loku l-identifikazzjoni tal-kontrolli ta’ l-idejn, is-sinjali ta’ avvertiment u l-indikaturi (preżentata mill-Kummissjoni) MEMORANDUM TA’ SPJEGAZZJONI 1. ĠENERALI Bid-Deċiżjoni tal-Kunsill 97/836/KE tas-27 ta’ Novembru 1997, il-Komunità Ewropea saret Parti Kontraenti tal-Ftehim Rivedut tal-Kummissjoni Ekonomika tan-Nazzjonijiet Uniti għall-Ewropa ta’ l-1958 (UN/ECE). Dik id-Deċiżjoni ġiet fis-seħħ fl-24 ta’ Marzu 1998. L-Artikolu 4 tad-Deċiżjoni jistipula, inter alia , li meta abbozz ta’ Regolament tal-UN/ECE jiġi ppreżentat għall-vot fi ħdan korp xieraq ġewwa UN/ECE, l-abbozz in kwistjoni jrid jiġi approvat mill-Kunsill, wara li jkun inkiseb il-qbil mill-Parlament Ewropew, qabel ma’ l-Komunità tista’ tiddikjara lilha nfusha favur l-adozzjoni ta’ l-abbozz. L-aġenda ta’ laqgħa li jmiss tal-Forum Dinji għall-Armonizzazzjoni tar-Regolamenti tal-Vetturi ta’ l-UN/ECE għandu jinkludi, b’mod partikulari, vot fuq abbozz ta’ Regolament (ġdid) dwar dispożizzjonijiet uniformi li għandhom x’jaqsmu ma’ l-approvazzjoni ta’ vetturi rigward il-lok u l-identifikazzjoni ta’ kontrolli ta’ l-idejn, sinjali ta’ avvertiment u indikaturi. L-għan ewlieni ta’ l-abbozz tar-Regolament huwa li jistabbilixxi preskrizzjonijiet tekniċi armonizzati, li bihom jiġi evitat il-ħolqien ta’ barrieri tekniċi għan-negozju tal-vetturi b’mutur bejn il-Partijiet Kontraenti, waqt li jiġi żgurat livell għoli ta’ sigurtà. Għandu jinsaħaq li l-pożizzjoni tal-KE fil-mument tal-vot għandu tkun imsejsa fuq dokumenti disponibbli fil-lingwi uffiċjali tal-UN/ECE (il-Franċiż u l-Ingliż). Billi l-KE saret parti mill-Ftehim ta’ l-UN/ECE ta’ l-1958, huwa meħtieġ li jiġu osservati l-proċeduri prevsiti f’dan il-ftehim. Konformi mad-dispożizzjonijiet ta’ l-Artikolu 4(5) tad-Deċiżjoni 97/836/KE, ir-Regolament ser ikun ippublikat fil-lingwi kollha uffiċjali tal-Komunitajiet fil- Ġurnal Uffiċjali ta’ l-Unjoni Ewropea qabel ma jidħol fis-seħħ. 2. IL-KONTENUT TAL-PROPOSTA GĦAL DEĊIŻJONI L-għan tal-proposta huwa li jagħmilha possibli għar-rappreżentant tal-Kummissjoni li jivvota fuq l-abbozz tar-Regolament f’isem il-Komunità waqt laqgħa li jmiss tal-Forum Dinji għall-Armonizzazzjoni tar-Regolamenti tal-Vetturi ta’ l-UN/ECE. 2004/0134 (AVC) Proposta għal DEĊIŻJONI TAL-KUNSILL dwar il-pożizzjoni tal-Komunità Ewropea fir-rigward ta’ l-abbozz tar-Regolament tal-Kummissjoni Ekonomika tan-Nazzjonijiet Uniti għall-Ewropa dwar id-dispożizzjonijiet uniformi li għandhom x’jaqsmu ma’ l-approvazzjoni ta’ vetturi rigward il-loku l-identifikazzjoni tal-kontrolli ta’ l-idejn, is-sinjali ta’ avvertiment u l-indikaturi (Test b’relevanza għall–EEA) IL-KUNSILL TA’ L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, Wara li kkunsidra d-Deċiżjoni tal-Kunsill 97/836/KE tas-27 ta’ Novembru 1997 bil-għan ta’ adeżjoni mill-Komunità Ewropea għall-Ftehim tal-Kummissjoni Ekonomika tan-Nazzjonijiet Uniti għall-Ewropa dwar l-adozzjoni ta’ preskrizzjonijiet tekniċi uniformi għal vetturi b’roti, tagħmir u partijiet li jistgħu jitwaħħlu u/jew jiġu użati fuq vetturi bir-roti u l-kundizzjonijiet għall-għarfien reċiproku ta’ approvazzjonijiet mogħtija fuq il-bażi ta’ preskrizzjonijiet[1], b’mod partikulari l-Artikolu 4(2), it-tieni inċiż, tiegħu, Wara li kkunsidra il-proposta tal-Kummissjoni,[2] Wara li kkunsidra l-opinjoni favorevoli tal-Parlament Ewropew[3], Billi: (1) L-abbozz tar-Regolament tal-Kummissjoni Ekonomika tan-Nazzjonijiet Uniti għall-Ewropa dwar id-dispożizzjonijiet uniformi li għandhom x’jaqsmu ma’ l-approvazzjoni ta’ vetturi rigward il-lok u l-identifikazzjoni tal-kontrolli ta’ l-idejn, is-sinjali ta’ avvertiment u l-indikaturi ser jabolixxi barrieri tekniċi għan-negozju tal-vetturi bil-mutur bejn il-Partijiet Kontraenti f’dak li għandu x’jaqsam ma’ dawn il-komponenti, waqt li jiżgura livell għoli ta’ sigurtà. (2) Huwa xieraq li titfisser l-pożizzjoni tal-Komunità f'dak li għandu x’ jaqsam ma’ l-imsemmi abbozz ta’ Regolament. (3) L-imsemmi abbozz ta’ Regolament għandu jkun inkorporat fis-sistema tal-Komunità għall-approvazzjoni tat-tip ta’ vetturi b’mutur, IDDEĊIEDA KIF GEJ: Artikolu 1 L-abbozz tar-Regolament tal-Kummissjoni Ekonomika tan-Nazzjonijiet Uniti għall-Ewropa (UN/ECE) dwar id-dispożizzjonijiet uniformi li għandhom x’jaqsmu ma’ l-approvazzjoni ta’ vetturi rigward il-lok u l-identifikazzjoni tal-kontrolli ta’ l-idejn, is-sinjali ta’ avvertiment u l-indikaturi, kif jinsab fid-dokument TRANS/WP.29/2002/67, huwa hawnhekk approvat. Artikolu 2 Il-Komunità, irrappreżentata mill-Kummissjoni, ser tivvota favur l-abbozz tar-Regolament UN/ECE msemmi fl-Artikolu 1 fil-vot li għandu jseħħ matul l-laqgħa tal-Kumitat Amministrattiv f’laqgħa li jmiss tal-Forum Dinji għall-Armonizzazzjoni tar-Regolamenti tal-Vetturi ta’ l-UN/ECE. Artikolu 3 Ir-Regolament UN/ECE dwar id-dispożizzjonijiet uniformi li għandhom x’jaqsmu ma’ l-approvazzjoni ta’ rigward il-lok u l-identifikazzjoni tal-kontrolli ta’ l-idejn, is-sinjali ta’ avvertiment u l-indikaturi, ser jiġu inkorporati fis-sistema tal-Komunità għall-approvazzjoni tat-tip ta’ vetturi b’mutur. Magħmula fi Brussell, Ghall-Kunsill Il-President [1] ĠU L 346, tas-17.12.1997, p. 78. [2] ĠU C. .ta’. ., p. . [3] ĠU C. .ta’. ., p. .